અણ્ણા હજારેનું આંદોલન બરાબર જામ્યું હતું. સમગ્ર દેશમાંથી પ્રતિસાદ મળી રહ્યો હતો, કેમ કે કેટલીક સંસ્થાઓ મચી પડી હતી અને ઠેર ઠેર મીણબત્તીઓ લઈને રેલીઓ કાઢી રહી હતી. (આંદોલનની સફળતા અણ્ણા હજારેની નહોતી, કેમ કે બે મહિના પહેલાં તેઓ દિલ્હીમાં જઈને ઉપવાસ પર બેઠાં ત્યારે એકેય મીણબત્તીવાળી એકેય રેલી ક્યાંય નીકળી નહોતી.) આમ આદમી પાર્ટીનો જન્મ આખરે તેમાંથી થયો અને ખ્યાલ આવ્યો કે અણ્ણાનું આંદોલન તો રાજકીય હતું. અણ્ણા પોતે તે માટે જવાબદાર નથી. અણ્ણા ઉમદાદિલ ઇન્સાન છે. પણ તેમનો ઉપયોગ થઈ ગયો. તેમનો ઉપયોગ કરી લેનારામાં એક હતાં ભૈયુજી મહારાજ. આંદોલન પ્રબળ બન્યું અને સરકારે સંસદની વિશેષ બેઠક બોલાવીને લોકપાલ બિલ લાવવાની ખાતરી આપવી પડી. તે પછી અણ્ણા હજારને પારણાં કરાવવા માટેની ઘડી આવી તે ઘડીથી ભૈયુજી મહારાજ પ્રખ્યાત થઈ ગયાં. અણ્ણા સાથે વાટાઘાટો કરવામાં તેમની ભૂમિકા અગત્યની રહી હતી તેવો પ્રચાર જોરશોરથી થતો રહ્યો. ત્યારબાદ ગુજરાતમાં નરેન્દ્ર મોદીના સદભાવના ઉપવાસ ચાલતા હતાં ત્યારે પણ ભૈયુજી મહારાજ હાજરી આપી ગયાં અને પોતાના ભાગની પબ્લિસિટી ખાઇ ગયાં.